EU advarer: ulovligt at forbyde benzin- og dieselbiler

En af de ting, både den forrige og den nuværende regering har været enige om, er at salget af benzin- og dieselbiler skal forbydes fra 2030. Men sådan bliver det ikke, siger EU. Det er nemlig i strid med EU-lovgivningen, hvis Danmark forbyder salget af en bestemt type biler. Det fremgår af et brev som Folketingets Europaudvalg har modtaget fra den polske eu-kommissær Elzbieta Bienkowsk.

“I henhold til gældende EU-typegodkendelseslovgivning er et fuldstændigt forbud mod markedsføring, import eller registrering af nye benzin- og dieselbiler ikke foreneligt med EU-lovgivningen“, skriver Bienkowska ifølge Berlingske.

Danmark kan med andre ord ikke gå enegang, men må vente på en fælles ændring af EU-lovgivningen. Og det kan have lange udsigter – ikke mindst fordi Tyskland har meget store interesser i bilproduktion. Det vurderer Peter Nedergaard, der er professor i statskundskab ved Københavns universitet. Han anser en 2030-deadline for “optimistisk”.

Den polske kommissær opfordrer til, at Danmark sender en forespørgsel til formanden i ministerrådet, så diskussionen kan tages op i rådet. Berlingske har forgæves forsøgt at få svar på, hvorvidt regeringen vil følge den opfordring.

EU advarer: ulovligt at forbyde benzin- og dieselbiler